Kineska ratna avijacija
<s>Kineska ratna avijacija ili Kinesko ratno vazduhoplovstvo ili Kinesko ratno zrakoplovstvo (KRZ) jedno je od grana oružanih snaga Narodne Republike Kine.</s><s>U 2010. godini u KRZ-u služilo je oko 330.000 vojnika i preko 2500 zrakoplova.</s><s>KRZ je najveće ratno zrakoplovstvo u Aziji i drugo najveće zrakoplovstvo u svijetu, nakon Američkog ratnog zrakoplovstva.</s><s>Njegova je uloga obrana NR Kine i njenih interesa od eventualne strane agresije, kao i pružanje humanitarne pomoći u slučajevima elementarnih katastrofa.</s>

<s>Historija</s>

<s>KRZ je osnovan 11. studenog 1949., ubrzo nakon osnivanja Narodne Republike Kine.</s><s>Kineska narodna armija prije tog datuma nije operirala mnogo letjelica.</s><s>Prva službena formacija Kineske narodne armije, letački vod Nanyuan, formiran je tek u ljeto 1949.</s><s>KRZ se borio u Korejskom ratu, koristeći MiG-ove 15 (izrađene u Sovjetskom savezu), koji su u KRZ-u nosili naziv J-2.</s><s>Obuku su im pružali sovjetski instruktori.</s><s>Korejski rat je također pripomogao kineskoj zrakoplovnoj industriji, opet u obliku tehničke pomoći Sovjetskog saveza.</s><s>Tvornica zrakoplova Shenyang izradila je dvosjednu inačicu MiG-a 15, koju su nazvali JJ-2, a izrađivala je i razne rezervne dijelove za preostale zrakoplove KRZ-a.</s><s>Ubrzo su počeli proizvoditi i derivate sovjetskih zrakoplova, izrađene po licenci, poput J-5 (verzija MiG-a 17) u 1956., J-6 (verzija MiG-a 19) u 1959. te J-7 (verzija MiG-a 21) u 1967.</s>

<s>Poradi zahlađenja političkih odnosa između NR Kine i Sovjetskog saveza u 1960-ima, u tom se periodu prekinula i vojnotehnička suradnja.</s><s>Također, događaji poput Velikog iskoraka s kraja 1950-ih i početka 1960-ih, te Kulturalna revolucija s kraja 1960-ih, koja je trajala gotovo cijelo desetljeće, dodatno su negativno utjecali na kineski industrijski i tehnološki razvoj.</s><s>Iz toga nije čudno da je razvoj KRZ-a, tehnički, tehnološki, ali i doktrinalni, u tom periodu gotovo stagnirao.</s><s>Najbolji je primjer za to razvoj J-8, prvog kineskog borbenog zrakoplova konstruiranog u Kini (s vidljivim tehnološkim utjecajem sovjetske industrije) koji je započeo 1960-ih, a u raznim je oblicima trajao sljedeća tri desetljeća.</s>

<s>Tijekom 1980-ih KRZ počelo se reorganizirati uslijed smanjenja ukupne veličine kineskih oružanih snaga.</s><s>Prije te reorganizacije, KRZ je imalo četiri zasebne grane: granu zračne obrane, granu jurišnih zrakoplova, granu bombarderskih zrakoplova te granu nezavisnih zračnih regimenti.</s><s>Svaka od sedam regija vojnog zapovjedništva zasebno je organizirala obranu, pod naredbama centralnog zapovjedništva.</s><s>Najveća je postrojba bila divizija koja je obično brojala 17.000 ljudi, podijeljenih u tri regimente.</s><s>Tipična je regimenta brojala tri eskadrile, a svaka eskadrila imala je tri grupe.</s><s>Grupa je obično brojala tri ili četiri zrakoplova.</s><s>KRZ je tada pod sobom imalo i 220.000 ljudi u službi protuzračne obrane koji su upravljali s oko 100-tinjak PZO lokacija te s oko 16.000 PZ topova.</s><s>Mreža radara za rano uzbunjivanje bila je podijeljena na 22 neovisne regimente.</s>

<s>Tijekom 80-ih ranih 90-ih KRZ je tehnološki još uvijek znatno zaostajao za zapadnim, pa i sovjetskim/ruskim zračnim snagama.</s><s>Glavnu su napadačku snagu tvorili J-6 i J-7 zrakoplovi koji su tehnološki još bili na nivou 60-ih, a takvo im je bilo i naoružanje.</s><s>PZO regimente djelovale su s kineskim izvedenicama starih SA-2 raketa, koje tehnološki također datiraju iz 1960-ih.</s><s>Početkom 80-ih došlo je do tehničke i tehnološke suradnje NR Kine i zapadnih sila, SAD-a, Francuske i Britanije, no plodovi te suradnje nisu bili jasno vidljivi do 1990-ih.</s><s>Ta je suradnja, pak, naprasno prekinuta 1989., nakon što su prosvjedi na trgu Tiananmen, odnosno kineska reakcija na iste, izazvali žestoko političko protivljenje na Zapadu.</s><s>Između ostaloga, Kini su nametnute sankcije na prodaju vojne opreme sa zapada.</s><s>Ipak, proteklo je desetljeće uvelike pomoglo kineskoj zrakoplovnoj industriji te su iz tog razdoblja nastali zrakoplovi poput jurišnika JH-7 te druge generacije presretača J-8, koji su i danas u službi KRZ-a.</s>

<s>Kako su se navedeni događaji poklopili s padom Sovjetskog Saveza, odnosno teškom ekonomskom situacijom u Rusiji koja je nastala nakon pada Sovjetskog Saveza, kineska je vojna industrija odjednom dobila priliku ponovo surađivati s ruskim znanstvenicima i inženjerima a kineske su oružane snage dobile priliku nabaviti tada još relativno novu rusku vojnu tehniku.</s><s>1990-e bile su novo zlatno doba kinesko-ruske suradnje i KRZ je tada dobio još jedan tehnološki uzlet.</s>

<s>KRZ je od Rusije u tom razdoblju nabavio sustave protuzračne obrane S-300, kao i tehnologiju koja je pomogla domaćim kineskim proizvođačima da usavrši vlastiti dalekometni PZ sustav HQ-9.</s><s>KRZ je kupio zrakoplove Su-27 te ugovorio daljnju licencnu proizvodnju istih pod nazivom J-11.</s><s>Početkom 2000-ih kupljeni su i Su-30 višenamjenski borbeni zrakoplovi, a KRZ je konačno u većem broju dobio priliku koristiti vođene projektile zrak-zemlja, kao i dalekometne vođene projektile zrak-zrak.</s>

<s>Istodobno je, tijekom prvog desetljeća novog milenija, kineska tehnološka i industrijska baza postala dovoljno jaka da KRZ-u ponudi dovoljno kvalitetne proizvode koji su krajem tog desetljeća sve više počeli istiskivati ruske sustave.</s><s>2003. godine u službu je uveden J-10, prvi kineski moderni višenamjenski borbeni zrakoplov, razvijen većinom domaćom tehnologijom.</s>

<s>Tijekom zadnja dva desetljeća KRZ se brojčano smanjio, kako u ljudstvu tako i u broju zrakoplova.</s><s>Procjenjuje se da je 1982. godine KRZ operirao 4750 zrakoplova.</s><s>Današnje procjene se kreću oko 2500 zrakoplova.</s><s>Isto tako, s nekdašnjih je 50 divizija organizacija KRZ-a smanjena na 33 divizije.</s>

<s>Obuka</s>

<s>Kinesko je ratno zrakoplovstvo tijekom desetljeća dugo pratilo sovjetski model obuke, kao i broj sati naleta njihovih pilota.</s><s>Tijekom kulturalne revolucije standardi obuke, kao i sati naleta, drastično su pali, no tijekom zadnjih 20-ak godina KRZ se udaljio od starog sovjetskog modela i približava se zapadnom modelu treninga, po načinu i po satima naleta.</s><s>U tijeku je preobrazba programa obuke kojoj je cilj ukupno trajanje obuke smanjiti na 5-7 godina, uslijed intenzivnijeg treninga i više sati letenja, s dosadašnjeg trajanja obuke koja se protezala na 10 godina.</s>

<s>Nakon teorijskog dijela nastave kineski se piloti obučavaju na osnovnim trenažnicima CJ-6, a potom prelaze na naprednije mlazne trenažnike JL-8.</s><s>Završetak obuke izvodi se na specijaliziranim dvosjednim inačicama zrakoplova na kakvima će i inače letjeti, poput JJ-7, QJ-5, J-10AS, J-11BS i sličnima.</s>

<s>Današnji se piloti KRZ-a posebno obučavaju za različite situacije, od niskog letenja, djelovanja u noćnim uvjetima do djelovanja iznad vode i letenja u različitim vremenskim uvjetima.</s><s>Osnovane su eskadrile za DACT obuku koje simuliraju tehničke i tehnološke sposobnosti mogućih agresora, poput onih koje djeluju u zapadnim ratnim zrakoplovstvima.</s><s>Po pitanju sati naleta, današnji KRZ se kreće od 130-150 sati naleta godišnje po pilotu za starije tipove zrakoplova poput J-7 i J-8 koji zahtijevaju relativno mnogo održavanja, do 180 sati naleta godišnje za pilote na novijim tipovima zrakoplova u inventaru, poput raznih izvedenica Su-27.</s><s>Tijekom zadnjeg desetljeća primijećen je i veći broj združenih vježbi KRZ-a i drugih grana Kineske vojske s ciljem bolje interoperabilnosti spomenutih grana u zajedničkim djelovanjima.</s>

<s>Organizacija</s>

<s>Oprema i ljudstvo Kineskog ratnog zrakoplovstva raspoređeni su unutar sedam regionalnih zračnih sila KRZ-a, koje odgovaraju sedam vojnih regija Kineske narodne armije.</s><s>Trenutačno se u KRZ-u odvija organizacijska reforma.</s><s>Dosad je svako regionalno zapovjedništvo bilo podijeljeno na divizije, koje mogu biti lovačke, jurišne, transportne ili bombarderske.</s><s>Svaka divizija bila je podijeljena na regimente (ekvivalent eskadrila), iako su neke regije uz redovne regimente iz divizija operirale i neovisne regimente.</s><s>Brojnost zrakoplova unutar regimente varira ovisno o tipu zrakoplova odnosno namjeni regimente.</s><s>Za bombardere H-6 to je između 12 i 16 zrakoplova, regimente J-11 i JH-7 imaju po 24 zrakoplova, regimente J-7 i J-10 između 24 i 28 zrakoplova, a J-8 i J-11 broje po 24 zrakoplova.</s><s>Nova organizacija mijenja divizije s brigadama koje su šireg opsega nego dotadašnje divizije.</s><s>Također, u dosadašnjoj su organizaciji centri za školovanje pilota bili podređeni regionalnim vojnim zapovjedništvima dok se ovom reformom te škole decentraliziraju te se svakoj brigadi dodjeljuje manji centar za obuku pilota.</s>

<s>Također, pod izravnim su zapovjedništvom generalštaba KRZ-a i zračnodesantne snage 15. korpusa, koji je dalje podijeljen u tri divizije s ukupno oko 30.000 vojnika.</s><s>KRZ aktivno djeluje s 134 zrakoplovne baze diljem Kine koje su pod njihovim zapovjedništvom.</s><s>U slučaju potrebe broj zračnih baza za djelovanje uključio bi i 21 bazu Mornaričkog zrakoplovstva Kineske ratne mornarice te nepoznat broj civilinih aerodroma i provizornih pisti.</s>

<s>Detaljna je podjela prije organizacijske reforme bila sljedeća:</s>

<s>Pekinška vojna regija
 7. lovačka divizija
 15. lovačka divizija
 24. lovačka divizija
 34. transportna divizija</s>

<s>vojna regija Chengdu
 33. lovačka divizija
 44. lovačka divizija</s>

<s>vojna regija Guangzhou 
 2. nezavisna regimenta
 2. lovačka divizija
 3. bombarderska divizija
 9. lovačka divizija
 13. transportna divizija
 18. lovačka divizija
 35. lovačka divizija
 42. lovačka divizija</s>

<s>vojna regija Jinan
 1. nezavisna regimenta
 5. jurišna divizija
 12. lovačka divizija
 19. lovačka divizija
 31. lovačka divizija</s>

<s>vojna regija Lanzhou 
 6. lovačka divizija
 36. bombarderska divizija
 37. lovačka divizija</s>

<s>vojna regija Nanjing 
 3. nezavisna regimenta
 3. lovačka divizija
 10. bombarderska divizija
 14. lovačka divizija
 26. lovačka divizija
 28. jurišna divizija
 29. lovačka divizija</s>

<s>Shenyang vojna regija
 4. nezavisna regimenta
 1. lovačka divizija
 4. lovačka divizija
 11. jurišna divizija
 21. lovačka divizija
 22. jurišna divizija
 30. lovačka divizija
 39. lovačka divizija</s>

<s>Zračnodesantne snage KRZ-a
 15. zračnodesantni korpus
 16. zračnodesantni korpus
 43. zračnodesantna divizija
 44. zračnodesantna divizija
 45. zračnodesantna divizija</s>

<s>Letjelice i naoružanje</s>

<s>Inventar KRZ-a danas se sastoji od mješavine stare i moderne zračne tehnike.</s><s>Stoga je nemalim dijelom njihova flota jasno podijeljena na zrakoplove rađene za lovačke zadaće, zrakoplove za jurišne zadaće, izviđačke zadaće i slično.</s><s>Tek je manji broj zrakoplova u inventaru višenamjenski.</s><s>Najstariji zrakoplovi su J-7 B/H stare generacije, lokalno proizvedene kopije starog sovjetskog lovca MiG-21, proizvedeni od druge polovice 80-ih te tijekom prve polovice 90-ih, koji služe u 7 regimenta te J-7 E/G, temeljito modernizirane inačice proizvedene od druge polovice 90-ih do pred kraj 2000-ih, koji služe u 11 regimenta.</s><s>Borbeni modeli zrakoplova J-7 više se ne proizvode za potrebe KRZ-a.</s><s>J-7 služe kao lovci-presretači kratkog dometa.</s><s>Polako se povlače iz uporabe, a mijenjaju ih novi J-10.</s>

<s>Drugi najstariji model lovca/presretača u KRZ-u čine J-8II, također lovci-presretači, koji se više ne proizvode i polako se povlače iz uporabe, a mijenjaju ih J-11B.</s><s>U KRZ-u služe još dvije regimente starih modela J-8 B/D, proizvedenih u drugoj polovici 80-ih i prvoj polovici 90-ih.</s><s>Uz njih u četiri regimente služe i J-8 F/H, prvi kineski zrakoplovi s mogućnošću borbe na udaljenostima van vizualnog dometa.</s><s>Isti su bili proizvedeni krajem 90-ih te tijekom 2000-ih.</s><s>Izviđačke varijante J-8, J-8R i novija varijanta J-8FR (koja je ujedno i jedina varijanta J-8 koja se još proizvodi) služe u dvije izviđačke regimente.</s>

<s>Inventar lovaca upotpunjuju Su-27SK, njegova kineska, lokalno sklopljena varijanta, J-11A, te modernizirana verzija letjelice s domaće proizvedenim podsustavima, J-11B.</s><s>Zajedno s trenažnim, dvosjednim inačicama Su-27UBK i J-11BS, spomenuta flota broji 12 regimenti, od čega novija inačica J-11B broji 6 regimenti.</s><s>Svi navedeni Suhoji i njihove kineske izvedenice koriste se za lovačke zadaće; zasad nema dokaza da su osposobljeni za borbena djelovanja vođenim sredstvima po ciljevima na tlu.</s><s>Dvosjedne inačice spomenutih zrakoplova su, s druge strane, posve funkcionalni lovci, sa svim potrebnim sustavima.</s><s>Novoproizvedeni primjerci J-11B mijenjaju stare modele J-8 koji se umirovljavaju, kao i najranije primjerke Su-27SK/UBK koji su nabavljeni početkom 90-ih te su dosad, uslijed opsežnog korištenja, istrošili sve svoje letne resurse.</s>

<s>Uz moderne J-11B, modernu okosnicu lovačkih snaga čine i višenamjenski lovci J-10A, zajedno sa svojim dvosjednim trenažnim verzijama J-10S.</s><s>Trenutno služe u 7 regimenti u KRZ-u, a nedavno je njima opremljen i akrobatski tim KRZ-a "Prvi kolovoza".</s><s>J-10 su prvenstveno namijenjeni za zračnu borbu iako su, za razliku od većine drugih lovaca u KRZ-u, viđeni i da tijekom vojnih vježbi djeluju s laserski navođenim bombama te imaju određene višenamjenske sposobnosti.</s>

<s>Drugi višenamjenski model zrakoplova u KRZ-u čine Suhoji Su-30MKK, kupljeni od Rusije početkom 2000-ih.</s><s>Osposobljeni su za širok raspon vođenih ubojnih sredstava za djelovanje po tlu i po zraku.</s><s>U službi u KRZ-u djeluju u tri redovite regimente te jednoj regimenti za agresorsku obuku, gdje glume protivničke zrakoplove.</s>

<s>Za djelovanje po tlu, odnosno za jurišne misije, KRZ koriste dvije vrste zrakoplova.</s><s>Manji, stariji i svakako manje sposobni su Q-5, koji se više ne proizvodeorbenim inačicama i koji se povlače iz uporabe.</s><s>Q-5 se koriste u ukupno 7 redovnih regimenti KRZ-a, od čega u dvije djeluju posljednji modeli, Q-5 L, koji su opremljeni za djelovanje laserski vođenim bombama.</s><s>Ostalih pet regimenti čine stariji D i E modeli, a određeni broj starijih modela služi i za trening u trenažnim regimentama.</s><s>Zrakoplovi Q-5 imaju ograničene mogućnosti samoobrane od neprijateljskih lovaca, no zapravo su isključivo namijenjeni djelovanju po ciljevima na tlu u misijama koje ne zahtjevaju velike domete.</s>

<s>Q-5 polako mijenja noviji i osjetno veći model JH-7, koji se, iako se radi o tehnološki relativno staroj konstrukciji, i dalje proizvodi.</s><s>U KRZ-u djeluje 5 regimenti tog zrakoplova, u novijoj varijanti JH-7A koja datira iz početka 2000-ih.</s><s>Iako zrakoplovi posjeduju radar i nose rakete zrak-zrak za samoobranu, namijenjeni su djelovanju po ciljevima na tlu iz relativno širokog raspona vođenih i nevođenih ubojnih sredstava domaće, kineske proizvodnje.</s>

<s>Jedini bombarder u KRZ-u je H-6, kineska verzija sovjetskog bombardera Tu-16.</s><s>Kao i američki B-52, i H-6 u kineskoj službi djeluje već desetljećima, a nove verzije se i dalje proizvode, što upućuje na daljnje korištenje istih još barem nekoliko narednih desetljeća.</s><s>U KRZ-u djeluju 5 regimenti modela H-6H koji datiraju iz druge polovice 1990-ih, te se koriste kao nosači kratkodometnih vođenih raketa, te jedna regimenta H-6M, koji datiraju iz 2000-ih te nose modernije verzije malih, taktičkih krstarećih raketa KD-88 te dalekometne krstareće rakete CJ-10K.</s><s>U procesu je uvođenje u službu najnovijeg modela H-6K, opsežno izmjenjene verzije tog starog bombardera, koji ima povećani kapacitet nošenja krstarećih raketa i povećan domet.</s><s>Prva regimenta još nije posve oformljena i taj model najvjerojatnije još nije službeno uveden u službu.</s>

<s>Zrakoplovi za rano upozoravanje u KRZ-u su prisutni u dvije varijante: KJ-2000, temeljen na sovjetskom transportnom zrakoplovu Il-76 te KJ-200, temeljen na kineskom transportnom zrakoplovu Y-8 (koji je sam temeljen na sovjetsko-ukrajinskom An-12) Sami radarski sustavi na obje vrste zrakoplova moderni su sustavi temeljeni na aktivnim elektronički upravljanim antenama te svojim fizičkim izgledom podsjećaju na izraelsko rješenje Phalcon sustava (na KJ-2000) odnosno švedsko rješenje Erieye sustava (na KJ-200).</s>

<s>Avioni Kineskog ratnog zrakoplovstva i Ratnog zrakoplovstva kineske ratne mornarice</s>

<s>Vidi još</s>

<s>Unutarnje veze 
 Ratno zrakoplovstvo SAD-a
 Kraljevske zračne snage
 Luftwaffe</s>

<s>Izvori</s>

<s>Vanjske veze</s>

<s>Ratna avijacija po državama
Oružane snage Kine</s>

